**Δήλωση του Προέδρου της Κ.Σ. του Συμβουλίου της Ευρώπης κ. Tiny Kox**

Η τιμή είναι δική μας, κύριε Πρόεδρε. Χαιρόμαστε ιδιαιτέρως που βρισκόμαστε εδώ, πόσο μάλλον που συνοδευόμαστε από την Γενική Γραμματέα του Οργανισμού, η οποία είναι και περήφανη Ελληνίδα. Είμαστε χαρούμενοι, διότι βρισκόμαστε εδώ σε αυτές τις πολύ δύσκολες και γεμάτες προκλήσεις, στιγμές.

Παραβρέθηκα εδώ και τον Οκτώβριο, όταν φιλοξενήσατε εδώ τη Σύνοδο των Κοινοβουλίων της Ευρώπης και των μελών της Κοινοβουλευτικής Συνέλευσης, βρέθηκα εδώ και με άλλους ηγέτες των πολιτικών ομάδων. Θέλω να σας συγχαρώ και πάλι για το πόσο καλά οργανώσατε αυτή τη Σύνοδο. Πρέπει να πω ότι ήταν μια από τις πιο εποικοδομητικές συναντήσεις των τελευταίων ετών.

Όντως βρεθήκαμε τις πρώτες μέρες αυτής της εβδομάδας στην Κρήτη και θυμήθηκα για άλλη μια φορά ότι η ιστορία της Ελλάδας δεν ξεκινά μόνο στην Αθήνα αλλά και στο νησί της Κρήτης.

Πράγματι, επισκεφτήκαμε το μουσείο και θαυμάσαμε τα πλούτη αυτού του τόπου που βρίσκεται στο κέντρο της Ευρώπης. Θαυμάσαμε πάρα πολύ όλα αυτά που είδαμε στο μουσείο και βεβαίως καταλάβαμε για ακόμη μια φορά πόσο σημαντικό είναι να αποκομίζει κανείς μαθήματα από την ιστορία. Δεν είναι όμως πάντα εύκολο για κάποιον να μάθει και να κατανοήσει αυτό που διδάσκει η ιστορία στην πράξη.

Το πρόσφατο μάθημα που αποκομίσαμε από τον Β΄ Παγκόσμιο Πόλεμο είναι ότι χρειαζόμαστε αποτελεσματική πολυμέρεια αν θέλουμε να αποτρέψουμε πολέμους σε ευρωπαϊκό έδαφος. Αυτή τη στιγμή βιώνουμε έναν πλήρη πόλεμο, στην ουσία, από την Ρωσική Ομοσπονδία ενάντια στην Ουκρανία, μέλος του Συμβουλίου της Ευρώπης. Διεξάγεται ένας αιματηρός πόλεμος με χιλιάδες θύματα και εκτοπισμένους πολίτες, οι οποίοι προσπαθούν να βρουν καταφύγιο σε άλλα μέρη της Ευρώπης. Γι’ αυτό θεωρώ και πως η πολυμέρεια δεν πρέπει να αποτελεί απλώς μια αφηρημένη έννοια αλλά αναγκαιότητα, πλέον, αν θέλουμε να βρούμε λύσεις στα προβλήματα αυτά.

Κι εγώ στις συναντήσεις που θα έχω με Έλληνες αξιωματούχους σήμερα, εδώ στην Αθήνα, θα προσπαθήσω να βρω λύσεις και για τους πολίτες της Ουκρανίας αλλά και για τους πολίτες όλου του κόσμου. Σας ευχαριστώ και πάλι τόσο για την πρόσκληση όσο και γι’ αυτήν την τόσο εποικοδομητική συνάντηση.

*Το κείμενο της δήλωσης του κ. Kox είναι προϊόν διερμηνείας και όχι μετάφρασης*